b'\n_START_ARTICLE_\nKasos v\xc4\x97\xc5\xbeys\n_START_SECTION_\nEpidemiologija\n_START_PARAGRAPH_\nKasos adenokarcinoma po storosios ir tiesiosios \xc5\xbearnos v\xc4\x97\xc5\xbeio ir skrand\xc5\xbeio v\xc4\x97\xc5\xbeio yra tre\xc4\x8diasis pagal da\xc5\xbenum\xc4\x85 vir\xc5\xa1kinimo trakto organ\xc5\xb3 navikas. Da\xc5\xbeniausiai liga diagnozuojama 65\xe2\x80\x9380 met\xc5\xb3 am\xc5\xbeiaus, vyrams vidutini\xc5\xa1kai kiek jaunesniame am\xc5\xbeiuje nei moterims, ta\xc4\x8diau sergamumo skirtum\xc5\xb3 tarp ly\xc4\x8di\xc5\xb3 n\xc4\x97ra.\n_START_SECTION_\nSimptomai\n_START_PARAGRAPH_\nSimptomai pasirei\xc5\xa1kia da\xc5\xbeniausiai jau ligai toli pa\xc5\xbeengus ir yra visi\xc5\xa1kai nespecifiniai. Esant navikui kasos galvos srityje pagrindiniai simptomai yra pykinimas, k\xc5\xabno svorio ma\xc5\xbe\xc4\x97jimas, skausmai vir\xc5\xa1utin\xc4\x97je pilvo dalyje, v\xc4\x97liau da\xc5\xbenai pasirei\xc5\xa1kia odos ir aki\xc5\xb3 gelta\xc2\xa0\xe2\x80\x93 neretai tai b\xc5\xabna vienintelis ir pirmasis simptomas. Kasos uodegos ir k\xc5\xabno navikai da\xc5\xbeniausiai pasirei\xc5\xa1kia skausmais. Kiti simptomai priklauso nuo metastazi\xc5\xb3 vietos ir i\xc5\xa1plitimo. Retai gali b\xc5\xabti \xc4\x8diuopiama tul\xc5\xbeies p\xc5\xabsl\xc4\x97 (Courvoisier simptomas), kartais gali pasireik\xc5\xa1ti paraneoplastiniai sindromai, tokie kaip sutrikusi gliukoz\xc4\x97s tolerancija arba migruojantis tromboflebitas.\n_START_SECTION_\nDiagnostika\n_START_PARAGRAPH_\nDiagnostika pradedama nuo anamnez\xc4\x97s ir klinikinio i\xc5\xa1tyrimo._NEWLINE_Pirmojo pasirinkimo tyrimas yra pilvo organ\xc5\xb3 echoskopija: jis padeda nustatyti ligos i\xc5\xa1plitim\xc4\x85, naviko dyd\xc4\xaf, peraugim\xc4\x85 \xc4\xaf gretimus organus, taip pat da\xc5\xbeniausiai parodo metastazes kepenyse ir limfiniuose mazguose. Kaip alternatyv\xc5\xabs arba papildomi tyrimai gali b\xc5\xabti atliekama kompiuterin\xc4\x97 tomografija, magnetinio rezonanso tomografija, endosonografija. Galutinei diagnozei b\xc5\xabtina atlikti pirminio naviko arba jo metastaz\xc4\x97s biopsij\xc4\x85. Ji nereikalinga, jeigu nustatomas arba \xc4\xaftariamas nei\xc5\xa1plit\xc4\x99s kasos navikas, kur\xc4\xaf galima operuoti.\n_START_SECTION_\nNaviko \xc5\xbeymenys\n_START_PARAGRAPH_\nGali b\xc5\xabti nustatomi naviko \xc5\xbeymenys CA19-9 ir karcinoembrioninis antigenas (CEA). \xc5\xa0ie \xc5\xbeymenys da\xc5\xbenai naudojami atsako \xc4\xaf gydym\xc4\x85 vertinimui.\n_START_SECTION_\nStadija\n_START_PARAGRAPH_\nKasos v\xc4\x97\xc5\xbeio stadija nustatoma pagal TNM kriterijus.\n_START_SECTION_\nGydymas\n_START_PARAGRAPH_\nKaip ir vis\xc5\xb3 palyginti ret\xc5\xb3 navik\xc5\xb3, kasos v\xc4\x97\xc5\xbeio gydymas tur\xc4\x97t\xc5\xb3 b\xc5\xabti koordinuojamas specializuotuose centruose, kuriuose dirba patirties turintys specialistai. Diagnoz\xc4\x97s metu tik labai ma\xc5\xbeai daliai pacient\xc5\xb3 nustatoma chirurginiu b\xc5\xabdu dar gydytina liga, 2/3 nuo pat prad\xc5\xbei\xc5\xb3 diagnozuojamos v\xc4\x97\xc5\xbeio metastaz\xc4\x97s.\n_START_SECTION_\nChirurginis gydymas\n_START_PARAGRAPH_\nOperacija yra vienintelis b\xc5\xabdas i\xc5\xa1gydyti lig\xc4\x85, ta\xc4\x8diau ji \xc4\xafmanoma tik pradin\xc4\x97se stadijose. Operacijos metodas priklauso nuo v\xc4\x97\xc5\xbeio lokalizacijos. Esant kasos galvut\xc4\x97s navikui atliekama skrand\xc5\xbeio rezekcija ir dalin\xc4\x97 dvylikapir\xc5\xa1t\xc4\x97s \xc5\xbearnos rezekcija, vadinamoji Whipple operacija. Esant metastaz\xc4\x97ms pirminio naviko operacija nepagerina ligonio prognoz\xc4\x97s.\n_START_SECTION_\nChemoterapija\n_START_PARAGRAPH_\nPo radikalios operacijos (kai navikas pa\xc5\xa1alinamas visi\xc5\xa1kai) yra indikuotina adjuvantin\xc4\x97 chemoterapija. Ji prailgina laik\xc4\x85 iki ligos progresavimo ir bendr\xc4\x85 ligoni\xc5\xb3 i\xc5\xa1gyvenamum\xc4\x85. Paprastai skiriamas adjuvantinis gydymas gemcitabinu, nors n\xc4\x97ra tyrim\xc5\xb3, kurie rodyt\xc5\xb3 jo prana\xc5\xa1um\xc4\x85 prie\xc5\xa1 5-fluoruracil\xc4\x85. 2013 metais paskelbto tyrimo rezultatai parod\xc4\x97, kad skiriant gemcitabin\xc4\x85 po operacijos laikas iki v\xc4\x97\xc5\xbeio progresavimo prailg\xc4\x97ja nuo 6,7 m\xc4\x97nesio neskiriant gydymo iki 13,4 m\xc4\x97nesi\xc5\xb3 j\xc4\xaf skiriant. \xc4\xaetaka ligoni\xc5\xb3 bendram i\xc5\xa1gyvenamumui \xc5\xa1ioje situacijoje n\xc4\x97ra tokia reik\xc5\xa1minga, jis skiriasi 2,5 m\xc4\x97n. (atitinkamai 20,2 ir 22,8)._NEWLINE_Chemoterapija yra pagrindinis gydymo metodas esant lokaliai pa\xc5\xbeengusiai ar metastazavusiai ligai. Ji pagerina pacient\xc5\xb3 gyvenimo kokyb\xc4\x99 ir prailgina i\xc5\xa1gyvenamum\xc4\x85. Gemcitabinas i\xc5\xa1lieka vienas i\xc5\xa1 standartini\xc5\xb3 vaist\xc5\xb3 pa\xc5\xbeengusio kasos v\xc4\x97\xc5\xbeio gydyme, nors jo efektyvumas ligos remisijai siekia tik 5\xe2\x80\x9310%, yra \xc4\xafrodyta klinikin\xc4\x97 nauda ir nesant didelio atsako. Taip pat yra efektyvus kapecitabinas, cisplatina, 5-fluoruracilas. Kombinacijoje su gemcitabinu skiriamas erlotinibas \xc5\xa1iek tiek pagerina ligos atsak\xc4\x85. Labai pa\xc5\xbeengusios ligos atveju skiriamas paliatyvus gydymas._NEWLINE_2011 met\xc5\xb3 gegu\xc5\xbe\xc4\x97s m\xc4\x97nes\xc4\xaf paskelbtame tyrime lygintas iki tol standartu buv\xc4\x99s gydymas gemcitabinu su kombinuota chemoterapija pagal FOLFIRINOX protokol\xc4\x85 (\xc4\xaf \xc5\xa1i\xc4\x85 schem\xc4\x85 \xc4\xafeina 5-fluoruracilas, oksaliplatina, irinotekanas). \xc4\xae \xc5\xa1i\xc4\x85 studij\xc4\x85 \xc4\xaftraukti geros b\xc5\xabkl\xc4\x97s ligoniai (klinikin\xc4\x97 b\xc5\xabkl\xc4\x97 pagal ECOG skal\xc4\x99 0 arba 1). Medianinis i\xc5\xa1gyvenamumas gemcitabinu gydyt\xc5\xb3 ligoni\xc5\xb3 grup\xc4\x97je buvo 6,8 m\xc4\x97nesio, tuo tarpu FOLFIRINOX gydyt\xc5\xb3 ligoni\xc5\xb3 grup\xc4\x97je jis siek\xc4\x97 11,1 m\xc4\x97nesio. Atitinkamai skyr\xc4\x97si ir medianinis laikas iki ligos progresavimo: 3,3 vs. 6,4 m\xc4\x97nesio. Kaip ir tik\xc4\x97t\xc4\x85si, FOLFIRINOX grup\xc4\x97je steb\xc4\x97ta kiek daugiau nepageidaujam\xc5\xb3 vaist\xc5\xb3 poveiki\xc5\xb3 ir didesnis toksi\xc5\xa1kumas._NEWLINE_2013 met\xc5\xb3 spalio m\xc4\x97nes\xc4\xaf paskelbto multicentrinio tre\xc4\x8dios faz\xc4\x97s klinikinio tyrimo duomenys parod\xc4\x97, kad monoterapija gemcitabinu n\xc4\x97ra tokia efektyvi kaip gydymas gemcitabino ir nab-paklitakselio kombinacija. Bendras medianinis i\xc5\xa1gyvenamumas pacient\xc5\xb3 grup\xc4\x97se buvo atitinkamai 8,5 vs. 6,7 m\xc4\x97nesio. Studij\xc5\xb3, lyginan\xc4\x8di\xc5\xb3 kasos v\xc4\x97\xc5\xbeio gydymo rezultatus FOLFIRINOX protokolu ir gemcitabino bei nab-paklitakselio kombinacija kol kas n\xc4\x97ra, tod\xc4\x97l abi chemoterapijos schemos laikomos tinkamomis. Gemcitabino monoterapija yra efektyvi ir priimtina alternatyva vyresnio am\xc5\xbeiaus ligoniams ir turintiems daugiau gretutini\xc5\xb3 lig\xc5\xb3._NEWLINE_2014 metais pasirod\xc4\x99s tyrimas parod\xc4\x97, kad gydymas oksaliplatinos ir 5-fluoruracilo kombinacija skiriant juos antrai eilei prailgina i\xc5\xa1gyvenamum\xc4\x85 ligoniams, kurie neatsako \xc4\xaf gydym\xc4\x85 gemcitabinu, lyginant su gydymu vien tik 5-fluoruracilu.\n_START_SECTION_\nPrognoz\xc4\x97\n_START_PARAGRAPH_\nKadangi liga beveik visada diagnozuojama pa\xc5\xbeengusioje stadijoje, kai galimas tik simptominis gydymas, prognoz\xc4\x97 labai bloga. 5 met\xc5\xb3 i\xc5\xa1gyvenamumas esant neoperabiliam navikui nesiekia ir 5\xc2\xa0%, jei operacija dar \xc4\xafmanoma, jis padid\xc4\x97ja, ta\xc4\x8diau net geriausiuose gydymo centruose nevir\xc5\xa1ija 20%.'